Ako informuje bratislavský policajný hovorca Michal Szeiff, v utorok 10. januára krátko po 21:30 vyslali hliadku do areálu Železničného múzea SR v Bratislave, kde sa mali pohybovať neznáme osoby v blízkosti odstavených železničných vozňov.
Policajti po príchode do múzea zadržali dvoch mužov, ktorí sa nachádzali vo vnútri historického rušňa. Muži po predchádzajúcej dohode vnikli do areálu múzea a následne do odstaveného rušňa, v ktorom poškodili viac ako dvetisíc metrov elektrických káblov a 444 metrov káblov chceli odcudziť.
Týmto spôsobili poškodením škodu vo výške viac ako 17-tisíc eur a krádežou škodu vo výške takmer 18-tisíc eur. Oboch mužov eskortovali na policajné oddelenie, kde zistili, že jeden z nich bol v predchádzajúcich dvanástich mesiacoch postihnutý za krádež. Mužov umiestnili v cele policajného zaistenia.